Каф сүрөсү


50-сүрө «Каф[1]» 
 Меккеде түшүрүлгөн. Кырк беш айаттан турат.
 Кыргызча котормо мааниси
 Мээримдүү, Ырайымдуу Алланын аты менен! 
 1.     Каф[2]. Ыйык Куранга[3] ант! 
 2.     Аларга өздөрүнүн арасынан чыккан эскертүүчү келген кезде каапырлар: “Бул өтө таң каларлык нерсе”, – дешти.
 3.     “Качан биз өлгөндө жана топуракка айланганда... Мындай кайра кайтуу (тирилүү) узак нерсе”, – дешти.
 4.     Биз алардан[4] жер эмнени алып кеткендигин[5] билебиз жана Бизде баары сакталган Китеп бар.
 5.     Бирок алар өздөрүнө чындык келгенде аны жалган дешти. Эми алар – күмөнсүрөшүүдө.
 6.     Ырас эле алар үстүлөрүндөгү асманга карашпайбы? Биз аны кандайча куруп кооздогонубузга жана анда (асманда) эч кандай жылчык[6] жок экендигине карашпайбы?
 7.     Биз Жерди жайып кенен кылдык жана анда тоолорду орноттук. Анан анда түрдүү кооз өсүмдүктөрдү жуп-жубу менен өстүрдүк.
 8.     Биз буларды бардык кайтуучу пенделерибизге эскертме жана үлгү үчүн жасадык.
 9.     Биз асмандан берекелүү жамгырды жаадырдык. Анан аны менен дарактарды жана орулуп, жыйналуучу дандарды өстүрдүк.
 10.      Жыш мөмөлүү катарлаш өскөн, узун өскөн курма дарактарын –
 11.      пенделерибиз ырыскылануу үчүн ... Аны[7] менен өлгөн жерди кайрадан тирилттик. Кайра чыгуу[8] да ушундай болот.
 12.      Аларга чейин да Нухтун коому менен Кудук ээлери жана Самуд эли жалганга чыгарышты.
 13.      Аад, фараон жана Луттун[9]  туугандары (да)
 14.      Бактын ээлери жана Тубба коому. Алардын баары пайгамбарларды жалганга чыгарышкан. Бул үчүн аларга азап болору акыйкатталды.
 15.      Биз алгачкы жаратууга алсыздык кылыптырбызбы? Жок, бирок алар жаңы жаратуу[10] жөнүндө шектенүүдө.
 16.      Акыйкатта Биз инсанды жараттык жана анын көңүлү азгырган нерселерди да билебиз. Биз ага күрөө (моюн) тамырынан да жакыныраакпыз.
 17.      Оңдон жана солдон эки жазуучу[11] олтуруп жазып турат.
 18.      Эмне сөз сүйлөсө да, анын алдында көзөмөлдөп дайар турат.
 19.      Өлүм мастыгы чындап келет! Өлүм бул – сен андан качкан нерсе.
 20.      Сурнай тартылып, убада кылынган күн келип жетет.
 21.      Ошондо бардык жандар келишет. Алар менен айдоочу[12] жана күбө[13] бирге (келет).
 22.      “Сен бейкам элең, анан Биз сенден жабууңду ачып салдык, ошентип бүгүн сенин көзүң өткүр[14] (болду)”, – делет.
 23.      (Ошондо) анын жандоочусу[15]: “Бул – менин алдымдагы нерсе, баары дайар”, – (дейт).
 24.      “Каапыр жана чындыкка каршы чыккан көктүн[16] бүт баарын отко ыргыткыла
 25.      жакшылык кылууга тоскоол болгон, заалым жана шек келтиргенди...
 26.      ал Аллага башка кудайларды[17] да шерик кылган, аны катуу азапка ыргыткыла!” (деп буйрулат).
 27.      (Ошондо) анын жандоочусу[18]: “Оо Эгебиз! Аны мен жолдон чыгарганым жок, ал өзү терең адашты”, – дейт.
 28.      Ал[19] айтат: “Менин алдымда тартышпагыла! Мен силерге алда качан эскерткем”.
 29.      Менин алдымда сөз өзгөрүлбөйт жана Мен өз пенделериме адилетсиздик кылбаймын.
 30.      Ошол Күнү Биз тозокко: “Сен толдуңбу?” – деп сурайбыз. Ал болсо: “Дагы ашыкча барбы?” – деп сурайт.
 31.      Бейиш жакындады. Ал такыбалар үчүн алыс эмес.
 32.      Бул ар бир кайтуучу жана сактоочуга[20] убада кылынган нерселер.
 33.      Мээримдүүнү[21] көрбөй туруп корккон жана тобо кылуучу жүрөк менен келгендерге
 34.      “Ага[22] тынчтык менен киргиле! Бул – түбөлүктүүлүк Күн!” (делет).
 35.      Мында алар[23] эмнени кааласа бар. Бизде ашыкчасы[24] да бар.
 36.      Биз алардан мурунку доордо жашап өткөн, алардан да күчтүү-кубаттууларын жок кылдык! Алар шаарларда тентип жүрүштү. Анан алар (өлүмдөн) кутула алыштыбы?
 37.      Албетте мында[25] чын дилден берилгенге, же кулак салганга эскертме бар. Ага өзү күбө.
 38.      Акыйкатта Биз асмандар менен жерди алты күндө жараттык. Буга Биз чарчап калган жокпуз[26].
 39.      Алардын айткандарына сабыр кыл. Күн чыгардан жана күн батаардан мурун өз Эгеңди мактап-аруула!
 40.      Аны түндө дагы аруула! Сежделердин[27] артынан да (аруула).
 41.      Уккун! үн салуучу жакын эле жерден үн салган күнү.
 42.      Ошол күнү алар үндү чындап угушат. Бул (мүрзөлөрдөн) чыгуу Күнү!
 43.      Акыйкатта Биз тирилтебиз, өлтүрөбүз жана Бизге кайтуу бар.
 44.      Ошол Күнү бардык жерлер жарылат жана андан шашыла чыгып келишет.[28] Бул жыйынды кылуу Биз үчүн жеңил.
 45.      Биз алардын эмне деп жаткандарынын баарын билебиз. Алардын үстүнөн сенде бийлик жок. Андыктан убада кылынган күндөн корккондорду гана Куран менен эскерт.
 
 [1] Мааниси бир Аллага гана маалым
 [2] Мааниси бир Аллага гана маалым
 [3] Даңктуу, даңазалуу, атактуу деген да маанини билдирет.
 [4] Өлгөн инсандардан.
 [5] Жан калып жер денени гана алып кетет, б. а. койнуна алат.
 [6] Өтмө маанисинде: айып, кемтик ж. б.
 [7] Жаан менен. 30-айат, 24-сүрөгө караңыз.
 [8] Кыйаматта мүрзөдөн кайра тирилип чыгуу.
 [9] Караңыз: 26:123, 2: 49-50.
 [10] Кайра тирилтүү.
 [11] Адамдын сооп жана күнөөлөрүн. К. 56:27.
 [12] Периште.
 [13] Жазып, каттап туруучу периште.
 [14] Бул сөз каапырларга айтылат. Алар эми баарын ачык-айкын көрүп-билип түшүнүшөт.
 [15] Периште.
 [16] Акты чанган тоң мойун.
 [17] Бирок Алладан башка кудай жок.
 [18] Шайтан.
 [19] Алла.
 [20] Шарийатты.
 [21] Алланы.
 [22] Бейишке.
 [23] Бейиштегилер.
 [24] Мухаммед (а.с.) айткан: “Бейиште көз көрүп, кулак укпаган жана адам баласынын ойуна келбеген нерселер бар”.
 [25] Айтылгандарда.
 [26] Бул Бизге кыйын эмес.
 [27] Намаздардын.
 [28] Тирилтилген пенделер.